NUMIZMATIKA

 Numizmatika (od grčke riječi nomizma – novac, latinski numizma – moneta, novac), je pomoćna istorijska nauka koja proučava postanak novca, istorijski razvoj i upotrebu kovanog novca, i novcu sličnih metalnih predmeta (medalja, ordena, medaljona, značaka, žetona, metalnih plaketa i drugih dokumenta). Numizmatika kao disciplina proučava i papirni novac i taj dio numizmatike zove se banistika. Izučavanje novca kao vrijednosnog sredstva u novčanom saobraćaju (prometu), privrednog dokumenta, zanatske proizvodnje i umjetnosti i epigrafskih izvora – u tijesnoj je vezi sa istraživanjem drugih istorijskih izvora, pisanih i arheoloških.

 Postoje dvije vrste numizmatike: tehnička i primijenjena. Tehnička numizmatika se bavi proučavanjem vrijednosti novca, njegove kupovne moći i zakonskih propisa koji su regulisali postupke i sve ostalo što je u vezi sa kovanjem novca u različitim razdobljima i kod različitih naroda. Primijenjena numizmatika se bavi obradom numizmatičkog materijala kao izvora za političku i ekonomsku istoriju, za hronologiju, epigrafiku, lingvistiku, istoriju umjetnosti i heraldiku.

Do pojave metalne monete funkciju novca je obavljala različita roba – stoka, žito, krzno, ukrasni predmeti, metalna oruđa, oružje, komadi metala, i za njih je postojao jedinstven naziv – naturalni novac. Najčešće su se komadi metala upotrebljavali u svojstvu novčanog ekvivalenta i sredstva za razmjenu i plaćanje.

Ponekad su funkciju novca imali komadi plemenitih metala čak i u najmodernijim i savremenim društvima. Tipičan primjer su srebrene i zlatne poluge. Pojava novca, kao specifične robe, i njegovo korišćenje u svojstvu platežnog sredstva, datira iz prelaza od prvobitne ljudske zajednice u robovlasničko društvo, otprilike prije 10 do 12 hiljada godina, odnosno u vrijeme kada je ekonomski razvitak društva, posebno razmjena roba, diktirao potrebu da se iz mase robnih ekvivalenata izdvoji jedna roba koja preuzima funkciju opšteg ekvivalenta, za koju se može prodati i kojom se može sve kupiti. Funkciju novca kao specifične robe vremenom su preuzeli metali, jer su oni po svojoj prirodi bili pogodni za to. Tako

je nastao metalni novac. U izradi metalnog novca prednost su imali plemeniti metali: bakar, srebro i zlato. Metalni novac, preuzimajući definitvno ulogu opšteg ekvivalenta, zamijenio je različite robe (tzv. naturalni novac), postao je specifična novčana roba. Od pojave novca robna proizvodnja se dijeli na dva dijela: robu i novac. Roba se pojavljuje kao neposredni proizvod ličnog rada, a novac – budući da je imao univerzalnu vrijednost i postao razmjenljiv za sve robe – postao je roba u kojoj se izražava istovjetnost kvaliteta opštedruštvenog rada.

Novac kao opšti ekvivalent ima pet takvih funkcija: funkciju mjere vrijednosti, prometnog sredstva, sredstva za uvećavanje bogatstva, platežnog sredstva i svjetskog novca. U procesu istorijskog razvitka robne proizvodnje i robnog prometa ulogu novca su vršile najrazličitije robe, bilo da su se javljale kao punovrijedan novac, koji je imao istu vrijednost kao i sama roba za koju se razmjenjivao, bilo da se javljalo u obliku novčanih znakova manje vrijednosti ili kao porosti surogat novca. U skladu sa ovim kriterijumom postoje tri vrste novca: papirni, kreditni i žirarni (knjižni ili skripturalni). Novac ima materijalnu (realnu ili stvarnu) vrijednost i funkcionalnu (nominalnu ili naslovnu) vrijednost. Materijalna vrijednost novca je ona vrijednost koju ima materija od koje se novac pravi. Ona se prema tome izražava kod tjelesnih oblika novca, pa je i kreditni i žirarni novac uopšte nemaju, a praktički materijlnu vrijednost nema ni papirni novac – novčanice. Funkcionalna vrijednost novca je vrijednost novca kao prometnog sredstva, odnosno njegova sposobnost da otuđenjem pribavi svome vlasniku određenu robu i druga dobra. To se naziva kupovnom snagom novca.

Pravo kovanja odnosno izdavanja novca pripada uglavnom državnim vlastima. Na metalnom novcu se razlikuje naličje (avers) i suprotna strana (revers). Već od VI vijeka prije nove ere, obje strane na novcu su imale likovne detalje koje su numizmatičari označavli terminom tip. Na licu novca (aversu) koje su kovale države obično su predstavljeni portreti vladara ili njegov grb, ili božanstva ako je novac izdavala crkva. Ako su novac izdavali gradovi, onda se na njima nalazio svetac zaštitnik grada ili gradski bedemi. Natpise ili legende na novcu nalazimo kako na aversu tako i na reversu. Oni obično imaju naziv zemlje ili organa vlasti koji izdaju novac, ime i titulu vladara (kralja, cara, kneza, bana), nazv novčanog zavoda, ili ime odgovornog lica za izdavanje novca, i datum.

Prvi kovani novac sa oznakom finoće i težine metala, kako je do sada utvrđeno, pojavio se u Lidiji (Mala Azija) i na ostrvu Egina (Grčka) krajem VIII i početkom VII vijeka prije nove ere, dakle prije 2700 godina. Taj pranovac se izrađivao od elektruma, lugure zlata i srebra. Kroz

buduće vjekove osim elektruma se u izradi novca koristilo zlato, srebro, bakar, bronza, a poslednjih tek stotinjak godina još i nikal i željezo. Prvi su novci izrađivani potpuno ručno i ta se osnovna tehnika proizvodnje ustvari vrlo malo kroz vrijeme mjenjala sve do XVI vjeka kada su nastale prve mašine za njegovo kovanje. U I vjeku nove ere postojao je zanimljiv poslovni običaj dodatnog još obilježavanja novca simbolima, monogramima ili imenima. Metalni novac od srebra su kovale Atina i Sparta, kao i drugi grčki gradovi – polisi. Atina je kovala drahme i obole, dok su talent i mina bili samo računski novac. U antička vremena stare Grčke i Rima kao i u vrijeme Britanskog carstva, novac su uglavnom izdavale države i njihovi vladari. Na primjer, Aleksandar Veliki (356-323. p.n.e.) veliki makedonski kralj slijedi primjer svoga oca Filipa II i na svom novcu prikazuje mnogobrojna starogrčka bonžanstva i njihove junake. Među njima se posebno isticala srebrna tetradrahma s likom Hrkula. Nakon Aleksandrove smrti, nastavilo se sa izradom takvog novca iz sasvim jednog jednostavnog razloga, bio je vrlo ugledno i cijenjeno platežno sredstvo u čitavom tadašnjem svjetu. Tako je na kraju ustvari vrlo značajnim bio onaj prvi korak zamjene lika Aleksandra Velikog s novca od strane njegovog nasljednika. A to je učinio Ptolomej I Soter, kralj Egipta, prvenstveno motivisan sve većim ekonomskim, vojnim i kulturnim rastom svoje velike države pored rijeke Nila. U staroj Grčkoj svaka država je imala svoju vladu koja je imala puno pravo izrađivati svoj novac. Na takvim novcima uglavnom su se nalazili likovi božanstava i junaka, koji su državnici smatrali zaštitnicima i kao takvim ih kulturno poštovali.

U svom istorijskom razoju novac je imao razna imena, a tako i je i danas. U starom Rimu naziv za novac je bio pecunia (od latinske riječi pecus = govedo). To ime podjseća na vrijeme kada je govedo bilo ekvivalent vrijednosti i kada je u vrijeme prvobitne razmjene robe služilo kao naturalni novac. I stari ruski naziv za novac (kun, kune), kao i naziv za jednu vrstu poreza u srednjem vijeku, na primjer, u Slavoniji (kunovina, marturina), podsjeća na vrijeme kada je kuna služila kao sredstvo plaćanja – naturalni novac. U današnjoj Hrvatskoj kuna je ime za zvaničnu monetu. Jedna od najraširenijih vrsta novca u davnoj prošlosti Indije, Kine, Afrike i Pacifika bili su – kauri – puževi (ponegdje i danas imaju tu vrijednost). Tako se u Ugandi sredinom XIX vijeka, kada je vrijednost ovog novca opala, za jednu kravu plaćalo 25.000 kauri-puževa. U Holandiji su u XVI i XVII vijeku umjesto novca korišćeni tulipani, a u Rusiji čaj. Ipak, sa razvojem civilizacije i ekonomije metalni novac je u potpunosti potisnuo naturalni novac.

U razvoju metalnog novca najveći značaj su imali plemeniti metali. Taj zanačaj je došao do izražaja i u nazivu za nivac (francuska riječ argent i danas znači i srebro i novac, a Argentina

je po njemu dobila ime). U početnoj fazi razvoja metalnog novca, komadi, šipke i drugi predmeti od metala uvijek su se morali mjeriti da bi se konstantovala (utvrdila) njihova težina, pa prema tome i vrijednost. Mnogi stari i savremeni nazivi novčanih jedinica podsjećaju na tu najstariju fazu u razvoju novca (lira od latinske riječi libra = vaga; funta od latinske riječi pounds = teg, težina). Kasnije je novac dobio određeni oblik i veličinu, i utvrđena je njegova težina. Najstariji takav novac je otkriven na ostrvu Kritu (potiče iz 1500. godine prije nove ere), a kovan je u oblku zlatnih glava bika i zlatnih i bakarnih poluga u formi oderane životinjske kože sa oznakom težine.

U Kini je tokom prvog milenijuma prije nove ere kovan bakarni novac u obliku noža. Kasnije je ovaj kineski novac dobio okrugli oblik sa četvorouganom rupom na sredini i održao se sve do XX vijeka kada ga je zamijenio srebrni novac. Pored srebra i bakra, rano se počeo kovati i zlatni novac, koji je imao najveću vrijednost, a kovan je i novac od bronze i drugih legura. U starom vijeku zlatni novac Persije (darik – po caru Dariju) i Makedonije (stater) vrijedio je oko 30 atinskih srebrnih drahmi.

Kovanje novca u starom Rimu je počelo kasnije u odnosu na Grčku i zemlje bliskog Istoka. Prvi rimski novac od bakra se zvao as (aes). Pored njega u rimskoj državi su kovane i manje novčane jedinice: uncia (1/12 asa), semis (6 uncija), triens (4 uncije), quadriens (3 uncije) i sextans (2 uncije). Sredinom III vijeka prije nove ere u Rimu se pojavio i srebreni novac denarius (10 asa), quinarius (5 asa) i sectertinus (2,5 asa), dok se neposredno pred kraj Rimske republike pojavio i zlatni novac aureus = 25 denara. U periodu Rimskog carstva kada je car (imperator) imao pravo da kuje zlatni i srebrni novac, a Senat je mogao da kuje samo bakarni novac, dolazi do pada vrijednosti novca i to najviše zbog toga što se smanjila finoća metala. Tako je reformom novca, koju je sproveo car Dioklecijan krajem III vijeka nove ere, rimski denar pao na svega 2% svoje prvobitne vrijednosti. Početkom IV vijeka car Konstantin Veliki je, kako bi stabilizovao finansije, posebnim propisom utvrdio da zlatni novac solidus ima težinu 1/72 funte. No, ni ova reforma nije uspjela da stabilizuje uzdrmane finansije i da izvuče iz krize ekonomiju Rimskog carstva. Soldi su kovani u Vizantiji i poslije propasti Zapadnog Rimskog carstva 476. godine, i u Vizantiji su se zadržali sve do njenog pada 1453. godine. Sa rimskim denarima i soldima susreli su se i Južni Sloveni tokom naseljavanja na Balkanskom poluostrvu.

Nasljednici Zapadnog Rimskog carstva, odnsno države Gota, Langobarda i Franaka, usvojile su mnoge privredne i kulturne tekovine od Rime, uključujući i njegovu novčanu

privredu. Tako je nastavljeno kovanje novca u rimskim kovnicama i u prvim vijekovima ranog srednjeg vijeka, čak i sa likovima bivših rimskih careva. Sa širenjem Arabljana uglavnom je zaustavljena zapadnoevropska trgovina na Mediteranu, a to je pogodilo i novčanu privredu zapadnoevropskih država. Solid i denar su i dalje važili i pojavljivali su u opticaju, ali je njihova upotreba opadala, tako da je u ranom srednjem vijeku robna razmjena u zapadnoj Evropi imala primat u odnosu na novčanu. Prvu novčanu reformu u srednjem vijeku na Zapadu su sproveli Karolinzi u drugoj polovini VIII vijeka. Oni su uveli svoju srebrenu monetu koja se zvala pfening. Težina pfeninga je iznosila 1/240 funte čistog srebra (1 funta je tada bila 367,2 grama). Karolinši pfening su prihvatile gotovo sve evropske države, samo pod drugim imenom (na primjer: dinarius, denier). Karolinški novčani sistem je važio u Zapadnoj i Srednjoj Evropi do XIII vijeka.

Germani su istočnorimski (viznatijski) solid zvali šiling (po njemačkoj riječ schilling koja je značila štit), a vrijedio je 12 pfeninga ili denara. No, šiling nije kovan, već je služio samo kao obračunska novčana jedinica. Njemačka marka je u kasnom srednjem vijeku zamijenila karolinši pfening. Najpozantija je bila kelnska marka, koja je imala težinu 234 grama srebra. Kada su pravo kovanja novca dobili knezovi i gradovi, to je izazalo velike razlike među pfeninzima, kako u pogledu forme, tako i u pogledu težine i finoće metala od kojih su kovani. Od XII vijeka često se novac povlačio iz opticaja, a puštan je u proemt novac manje težine i finoće, ili se vršila zamjena po utvrđenom kursu.

Krstaški ratovi su uslovili intenziviranje trgovine između istočne i zapadne Evrope i Sredozemlja, što je izazvalo razvoj novčane razmjene i početkom XIII vijeka dovelo do potrebe kovanja većeg i vrednijeg novca. Tako se pojavio srebreni novac groš. On se u evropskim zemljama javljao pod različitim imenima. Centar trgovine, ekkonomje i bankarstva od XIII vijeka bila je Italija, odnsno njene države i gradovi, u kojima je došlo do brzog uspona novčane privrede. U njima je počeo da se kuje zlatni novac. Jedan od prvih, najpozanatijih i najvrednijih bio je zlatni novac koji se od sredine XIII vijeka kovao u Firenci i zvao se fiorin (forint). U Đenovi i Veneciji su kovani zlatnici cekin i dukat. Njemački zlatni novac se nazivao gulden, francuski ecu d’or, a portugalski cruzados. Pfeninzi su nakon XIII vijeka postali sitan novac male vrijednosti. Oko 1500. godine u Evropi je počeo da se kuje krupan srebrni novac koji se zvao talir i po vrijednosti je bio ravan zlatnom guldenu. Pored talira, nakon otrkića Amerike i pojave američkog srebra koje se uvozilo u Španiju, od njega je kovan srebrni novac peso.

Talir se kao srebrani novac velike vrijednosti prvo počeo kovati u Tirolu, Češkoj i Saksoniji, a onda su ga pod različitim imenima preuzele i druge evropske države, kao Engleska (grown), Italija (ducatone), Francuska (ecu blanc), Španija i države Latinske Amerike (piaster, patacon). Nominalna i stvarna vrijednost talira od XVII vijeka je postala sve više nesrazmjerna. Uporedo sa kovanjem talira kovan je sve više i sitan bakarni novac. Talir se, pretrpjevši brojne reforme, održao i u XIX vijeku (naročito u Habsburškoj monarhiji, gdje je bio u upotrebi talir carice Marije Terezije). Ovaj talir je u XX vijeku bio u upotrebi u nekima afričkim zemljama.

U Francuskoj su u XVIII vijeku izvršene brojne novčane reforme koje su dovele do pojave prvog papirnog novca poslije smrti kralja Luja XIV 1715. godine. Papirni novac su upotrebljavao i u vrijeme francuske revolucije. Poslije dolaska Napoleona na vlast, izvršena je novčana reforma. Glavna valuta je postao Napoleonov zlatnik (Napoleon d’or) koji je vrijedio 20 srebrnih franaka. Napoleonov zlatnik je bio na velikoj cijeni u Evropi i svijetu. Poslije Napoleonovih ratova i poraza 1815. godine Velika Britanija je uvela zlatnu vlatu (1 pound sterling = 20 šilinga = 24 pense). Poslije ujedinjenja 1871. godine zlatnu valutu je uvela i Njemačka. Zvala se rajhsmarka i iznosila je 100 pfeninga. Austrougarska je 1892. godine uvela zlatnu valutu krunu = 100 helera. I druge evropske države se uvele zlatne valute, a od druge polovine XIX vijeka sve više se kovao sitan metalni novac od nikla i drugih manje vrijednih metala. Istovremeno se počeo izdavati i papirni novac, ali se do Prvog svjetskog rata on slabo upotrebljavao i imao je malo povjerenje. Papirne novčanice su se afirmisale tek tokom i nakon Prvog svjetskog rata.

Razvoj novca na južnoslovenskom području se može pratiti od IV vijeka prije nove ere. To je bio metalni novac koji su kovale grčke kolonije-gradovi na ostrvima u Jadranskom moru. To su novac faros sa Hvara i isa sa ostrva Vis. Ovaj grčki novac je kovan o ugledu na grčki novac sa Sirakuze (Sicilija). Na području Makedonije u Ohridu (Lyhnidos) u II vijeku prije nove ere kovan je bakarni novac. Ilirski vladar Balej je nakon 168. godine prije nove ere kovao svoj novac, a metalni novac su upotrebljavala gotovo sva ilirska i keltska plemena u unutrašnjosti Balkanskog poluostrva. Oni su uglavnom koristili grački i makedonski novac, na osnovu koga su kovali i sopstveni novac. Kada su u II vijeku prvije nove ere Rimljani počeli da osvajaju Balkansko poluostrvo oni su donijeli i svoj novac, pa se u rimskim provnicijama na ovom prostoru javljaju i prve kovnice novca kao na primjer u Viminacijumu (Kostolac) i Sirmijumu (Sremska Mitrovica).

Na razvoj novca u južnoslovenskim zemljama u srednjem vijeku najviše su uticali novčani sistemi: Vizantije, Mletačke republike, Austrije i Mađarske. Vizantijski novac je bio u opticaju u današnjoj Makedoniji, Srbiji, Crnoj Gori, Bosni i Hercegovini, Dubrovniku, a koristio se i u Hrvatskoj sve do njenog ulaska u sastav Mađarske početkom XII vijeka. Na teritoriji Slovenije koristio se karolinški novac, dok je mletački novac bio zastupljen na slovenačkom primorju. U Sloveniji i Hrvatskoj koristio se i frizantik, srebrni novac koji su od početka XII vijeka kovali salcburški nadbiskupi. Od kraja XII pa do kraja XIII vijeka banovi su u Hrvatskoj kovali hrvatske frizantike, a od posljednjih decenija XIII vijeka u Hrvatskoj i Slavoniji je korišćen novac banovci. U Zagrebu je od 1348. godine kovan i kraljevski novac, a u Sremskoj Mitrovici je postojala kovnica ugarskih kraljeva. Pod uticajem ugarskog novca i grad Split je od polovine XIII vijeka kovao svoj prvi novac. U Sloveniji i Hrvatskoj od XIII vijeka se kao platežno sredstvo koristio i bečki pfening. Oni su se održali do XV vijeka. Grofovi Celjski i Frankopani su imali pravo da kuju novac prema tipu bečkih pfeninga. Od druge polovine XV vijeka u Sloveniji i Hrvatskoj upotrebljavali su se: krajcar (vrijednost 4 pfeninga), forinta (rajniš) i talir. Od hrvatskih velikaša novac su kovali Šubići, koji su vladali u primorskoj Hrvatskoj i Bosni (početkom XIV vijeka) i splitski herceg Hrvoje Vukčić Hrvatinić početkom XV vijeka. U Slavoniji je najpoznatiji kovnicu novca imao Nikola Zrinski u prvoj polovni XVI vijeka u mjestu Gvozdansko. Tu je Zrinski kovao srebrne dinare. U njoj su kovani novci za ugarske i austrijske kraljeve. Na području Bosne i Srbije u XIV vijeku upotrebljavao se ugarski novac florin, koji je kovan po uzoru na firentinski novac. Florin se nazivao i dukat, a njegova vrijednost je bila 72 banska (hrvatska) denara. U Sloveniji se ovaj novac upotrebljavao sve do XVII vijeka pod nazivom devičar ili šmarni dukat. S obzirom na to da su Hrvatska i Slovenija bile u sastavu Habsburške monarhije u njima je uglavnom upotrebljavan habsburški novac. Početkom XIX vijeka, tokom kratkotrajne Napoleoneove vladavine (1809-1815) u ovim zemljama je bio u upotrebi Napoleonov zlatnik. Od 1858. godine uveden je jedinstven austrijski novačni sistem (1 forinta = 100 krajcara), a od 1892. godine zlatna kruna.

Od srednjeg vijeka u primorskim oblastima južnoslovenskih zemalja upotrebljavao se mletački novac. Taj uticaj je bio dominantan u gotovo svim gradovima na istočnojadranskoj obali, uključujući i one koji su bili samostalni ili su imali autonomiju. Mletački novac (groš) koji se nazivao matapan i koji je kovan po uzoru na vizantijski srebrni novac, proširio se od XIII vijeka i na teritoriju Bosne, Huma, Zete i čitave Srbije. Mletački matapan je u Bosni i Srbiji bio u upotrebi do sredine XIV vijeka. I mletački zlatni novac dukat (koji se od XVI vijeka nazivao

cekin) bio je u upotrebi na južnoslovenskom području sve do XIX vijeka. Po uzoru na mletački sitan novac bagatin, neki primorski gradovi su kovali svoj novac. Ova vrsta se najduže kovala u Kotoru (1423-1640). Tokom XVII i XVIII vijeka Mletačka republika je kovala bakarni novac zvani gazzeta. On je bio u opticaju u Dalmaciji i u dijelu Albanije.

Dubrovačka republika je od svih južnoslovenskih zemalja imala najdugotrajniju kovnicu, koja je radila od 1337. do 1803. godine. U njoj je iskovano više srebrenih i bakarnih novaca. Od XIV do XVII vijeka kovan je srebrni dinar i manji dinarić, zatim poludinar, artiluk, prepera (vrijednost 12 dinarića), poluperpera, škuda (vrijednost 36 dinarića), poluškuda, dukat (vrijednost 40 dinarića), talir (vrijednost 60 dinarića) s dvije varijante. Dubrovački bakarni novci su bili: folar, caputia ili mine, solad i poludinarić. Dubrovački novac se proširio kao platežno sredstvo u svim oblastima Balkana gdje su dolazili dubrovački trgovci.

Kovanje novca u srednjovjekovnoj Srbiji počelo je u XIII vijeku, a prvi poznati srpski novac je srebrni dinar kralja Uroša I, koji je kovan u Brskovu. Masovno kovanje novca u Srbiji je počelo krajem XIII vijeka, po uzoru na mletački groš (matapan). Kralj Milutin je kovao groš koji je bio lakši od mletačkog, zbog čega je protestovala mletačka vlada, a to je bio povod da Dante u svojoj Božanstvenoj komediji smjesti Milutina u pakao zbgo kvarenja novca. Groševi su kovani u Brskovu (grossi de Bresscoa), Rudniku, Novom Brdu, Srebrenici i Smederevu. Kovnice novca su imali gradovi Prizren i Kruševac, a tokom XIV vijeka i Skoplje. Poslije smrti cara Dušana, svoj novac su kovali oblasni gospodari: kralj Vukašin Mrnjavčević i njegov sin Marko, Nikola Altomanović, knez Lazar Hrebeljanović. Srpski despoti Stefan Lazarević i Đurađ Branković su kovali srebreni novac u Novom Brdu, Rudniku i Smederevu. Srpski vladari nijesu kovali zlatni novac. U srednjevjekovnoj Srbiji perpera je bila obračunski novac.

Prvi bosanski novac u srednjem vijeku iskovao je ban Stjepan Kotormanić u XIV vijeku. On je iskovan po uzoru na srpski i dubrovački novac. Kada je Tvrtko I 1377. godine krunisan za kralja bosanski dinar je kovan u kovnici u Kotoru. Poslije smrti kralja Tvrtka I, gotovo pola vijeka, u Bosni i Hercegovini je u opticaju najviše bio dubrovački novac. Tek su kralj Tvrtko II (od 1436. pa dalje) i njegovi nasljednici ponovo počeli kovati bosanski novac (groš, dinar i poludinar). Poznati zapadnobosanski velikaš i splitski herceg Hrvoje Vukčić Hrvatinić je početkom XV vijeka kovao svoje groševe, dinare i poludinare. Bosna je jedina južnoslovenska zemlja koja je kovala zlatni novac. Bosanski zlatni novac – četvorostruki dukat veoma lijepog izgleda i velike vrijednosti – iskovan je u vrijeme vladavine posljednjeg bosanskog kralja

Stjepana Tomaševića (1461-1463). I poslije pada Bosne pod tursku vlast 1463. godine titularni bosanski kralj Nikola Iločki je imao kovnicu u kojoj su kovani bosanski denari, po uzoru na tadašnji ugarski novac.

U južnoslovenskim zemljama koje su tokom XIV i XV vijeka došle pod tursku vlast počeo je da se upotrebljava turski sitni novac: srebrne akča, aspra i bakarni mangure. U početku Turci nijesu zaustavili rad kovnici novca koje su zatekli na osvojenim teritorijama. Oni su te kovnice osposobili za kovanje njihovog srebrnog i bakarnog novca. Turski sultani su u XVI vijeku u osvojenim južnoslovenskim zemljama kovali zlatni novac altin. Poznate turske kovnice su bile u: Novom Brdu, Skoplju, Kratovu, Kučajni, Smederevu, Beogradu, Srebrenici, Čajniču i Sarajevu, odnosno u gradovima i rudnicima srebra u kojima su i prije dolaska Turaka uspješno radile kovnice novca. Turski novac je bio u upotrebi na području južnoslovenskih zemalja do XIX vijeka, odnosno sve do 1912. godine, u zavisnosti od toga kada su se južnoslovenske zemlje i oblasti oslobodile od turske vladavine.

NOVAC U CRNOJ GORI

Najstariji novac pronađen u Crnoj Gori potiče iz vremena grčke kolonizacije Jadrana. To je stater sa likom boga Zevsa iz IV vijeka p.n.e.

Od antičkog novca najzastupljeniji je ilirski novac. Iliri su u III vijeku p.n.e. počeli da izgrađuju svoju državu, čiji je centar kasnije postao antički Risan. Na prvom novcu pronađenom u ovom gradu stoji natpis RIZO ...O...TAN. Artur Evans, koji je istraživao ovaj novac, smatrao je da ti primjerci potiču iz vremena kada je grad funkcionisao kao republika. Druga vrsta kovanica pripada novcu ilirskog kralja Balajosa. Na aversu novca nalazi se lik kralja, dok je na reversu prikazana boginja Artemida. Natpis BASILEVS na novcu govori o kraljevskoj tituli vladara i usponu ilirske države. Treća vrsta novca nosi na sebi natpis MYN, na reversu je ponovo lik boginje Artemide, a na aversu su predstave rimske ikonografije. Evans je smatrao da treća opisana vrsta novca pripada Balajosovim nasljednicima.

U kasnijoj vojnoj ekspanziji, Rimljani su se širili na područje Balkanskog poluostrva, ne samo osvajajući prostor, već asimilujući kulture koje su tu zatekli. Proces romanizacije je pratilo i uvođenje novčanog sistema. Otvorene su i mnoge kovnice, koje su garantovale da će se Rim i ekonomski utvrditi na ovom području. Rimski novac bio je denarius, koji se dijelio na deset djelova – asa. U IV vijeku n.e. u pokušaju da se spasi rimska država, kao i da bi se lakše upravljalo ogromnom teritorijom, na istoku se stvara novi centar, koji će kasnije biti poznat kao Konstantinopolj. Granica tako stvorenih djelova carstva išla je i preko teritorije današnje Crne Gore. Zaklonjen od najezde naroda, istočni dio carstva, Vizantija, postojaće 1000 godina nakon pada Rima. O bogatstvu ove zemlje svjedoči novac u vidu zlatnika – solidusa, kao i bakarni folari. Solidus je počeo da se kuje za vrijeme cara Konstantina u IV vijeku i narednih šest vijekova nije mijenjao svoju čistoću u zlatu. Na aversu se nalazi lik cara, cara i carice ili cara i nasljednika trona, a na reversu je to bio najčesće lik Isusa Hrista.

Od VI vijeka slovenski narodi naseljavaju teritoriju Balkanskog poluostva stvarajući svoje države. Te države su bile pod uticajem Vizantije i njenog monetarnog sistema. Tako je bilo i tokom postojanja Duklje, prve crnogorske države, koja je za vrijeme Mihaila Vojislavljevića u XI vijeku postala kraljevina. Uspon dukljanske kraljevine završava se krajem XII vijeka, kada vlast nad njom uspostavlja Srbija. Ona najveću moć bilježi pod dinastijom Nemanjića (XII-XIV vijek), za vrijeme čijeg vladara Stefana Uroša i počinje da kuje srebrni novac. U to vrijeme na teritoriji današnje Crne Gore radi rudnik u Brskovu (kod današnjeg Mojkovca), u kojem, za srpske kraljeve, germanski rudari Sasi vade srebro od koga se kuje brskovski groš. Brskovo se prvi put pominje 1254. godine, a poznat je na latinskom kao Brescoa. Zanimljivo je da je u tom gradu srpski kralj imao svoj dvor. Zbog bogatog rudnika ovo mjesto su posjećivali strani kotorski i dubrovački trgovci. Na aversu novca kovanog u Brskovu je lik vladara koji od Sv. Stefana prima zastavu kao simbol vlasti dok se na reversu često prikazuje Isus Hrist sa grčkim natpisom. Majstori koji su izrađivali novac bili su Mlečani i pravili su ga po ugledu na mletačku valutu.

Nakon smrti cara Dušana (1355), na jugu već oslabjelog Srpskog carstva, na prostoru nekadašnje dukljanske države jača domaća feudalna porodica Balšić. Oni stvaraju svoju državu pod imenom Zeta, kojom vladaju preko šest decenija. Upravljali su Skadrom, Donjom Zetom, Konavlima, Dračevicom, Prizrenom, a u jednom periodu i Valonom, Beratom i Dračem. Novac

koji kuju Balšići prvo ima utisnut grb Nemanjića, dok kasnije pokazuje potpunu samostalnost novih vladara Zete, kovanjem porodičnog grba, sa vukom na štitu. Navešćemo primjere novca Balšića koje je, u svojoj knjizi „Opis jugoslovenskih novaca”, dao Šime Ljubić. On daje opis dvije vrste novca Đurađa II Stracimirovića (1385 - 1403) i jedne vrste koju je kovao Balša III (1403 -1421). Kod novca koji je kovao Đurađ, na jednoj strani je prikazan svetitelj koji stoji, držeći kadionicu u jednoj i Jevanđelje u drugoj ruci, dok je na drugoj strani kovanice prikazano poprsje vuka, štit i šlem. Ono što je zajedničko kod dvije vrste novca Đurađa II jeste grb sa prikazom vuka, kao i natpis na drugoj strani. U zavisnosti od vrste kovanica natpis je ili ćirilični ili latinični. Neki autori navode da novac sa ćiriličnim napisom pripada Đurađu I Balšiću (1362-1378). Autor pomenutog djela za Balšu III, navodi da je kovao samo jednu vrstu novca, i to po obrascu njegovog prethodnika Đurađa II. Vrlo je važno napomenuti da se prvi pomeni novca Balšića pominju u dubrovačkom arhivu 1393. godine. Prilikom dijeljenja imovine izvjesnog Lampre Crijevića, pored dubrovačkih groša, tu se pominju kotorski, kao i „Balšini groši”. Vladavina Đurađa II Stracimirovića Balšića je obilježena trgovinskim prometom, kao i povlasticama koje je u trgovini dao Mlečanima i Dubrovčanima. To sve potvrđuje da je sama priroda poslovanja i razvijanja trgovine, posebno u primorskim gradovima, nametala potrebu kovanja novca. Gdje su sve bile kovnice porodice Balšić, teško je sa sigurnošću utvrditi. Poznato je da u Skadru bila kovnica koja je, pored mletačkog novca, kovala i novac Balšića. Pominju se Ulcinj i Bar kao mjesta na kojim se mogao kovati ovaj novac.

Na drugoj strani, u V vijeku, na Apeninskom poluostrvu se stvara zajednica koja će prerasti u vojnu i pomorsku silu Evrope. To je Republika Sv. Marka Ili Mletačka republika Ona u 15. vijeku dolazi u posjed gradova na današnjoj crnogorskoj obali – Bara, Ulcinja, Budve, Kotora. Najznačajnije su kovanice koje je Mletačka Republika (kako su je kod nas zvali) kovala u Kotoru. To su folari koji na aversu nose likove svetaca zaštitnika Kotora i Venecije, a kasnije i inicijale providura pod čijom upravom je bio Kotor.

Kotor je je još u XI vijeku imao svoju kovnicu novca i bio je pod zaštitom vizantijskih careva. Novci folari bili su bakreni, na reversu je bio lik zaštitnika Sv. Trifuna, dok je na drugoj strani pisalo „Civitas Catariˮ. Padom pod vlast Nemanjića u XII vijeku, grad kuje novac od bakra i srebra. Na jednoj strani je svetac zaštitnik grada, a na drugoj je prikazan srpski vladar. U XIV

vijeku grad prelazi u ruke ugarskog kralja Ljudevita i tada je njegov lik kovan na novcu. Kotor je, nakon toga, bio u rukama Tvrtka Kotromanića, vladara Bosne, koji u njemu nastavlja tradiciju kovanja novca. Stalnu vlast u Kotoru su ustanovili Mlečani koji su vladali gradom od 1420. do 1797, odnosno sve do propasti Republike Sv. Marka. U periodu od 1420. do 1640, kovan je samo bakarni novac, a nakon toga i srebrni. Na jednoj strani novca je prikazan Sv. Trifun, dok se na drugoj strani nalazi lav Sv. Marka sa natpisom „S. Marcusˮ i „Civitas Catariˮ. Kasnije su kovani mali groševi – groseti koji su imali na licu sveca zaštitnika, sa strane slova S-T. Sa druge strane je mletački lav, a ispod je plemićki grb sa inicijalima rektora – providura koji je upravljao Kotorom, kao i natpis „S. Markus Venetusˮ. Značajno kovanje za Crnu Goru je iz 1813. godine, kada su Crnogorci pod opsadom držali Francuze u Kotoru u nadi da će se ujediniti sa Bokom. Francuzi tada u gradu kuju kovanice franaka sa inicijalom Napoleona Bonaparte, cara Francuske.

Bar je za vrijeme srpskih kraljeva imao kovnicu novca koja je kovala novac od bronze u dvije vrste. Na jednom novcu je bila slika Sv. Đorđa, zaštitnika Bara, a na drugoj Sv. Mihaila i obojica kako ubijaju aždaju sa natpisom „d ̓ Antibarˮ. Druga vrsta novca na jednoj strani ima Sv. Đorđa u oklopu i na konju kako ubija aždaju sa natpisom „Antibarˮ. Mlečani su takođe, dok su vladali Barom, u njemu kovali novac.

U Ulcinju je za vrijeme Nemanjića postojala kovnica novca gdje se kovao novac od bronze. Novac je na jednoj strani imao sliku Bogorodice sa Hristom, a na drugoj natpis „Agnus Deiˮ i „moneta de Dulcinoˮ. Za vrijeme kralja Uroša Nemanjića (1243 - 1276) ulcinjski novac sadržao je sliku ovog kralja.

Svač je danas grad u ruševinama koje samo podsjećaju na njegovu bogatu prošlost. Tu je takođe radila kovnica. Kovan je bronzani novac. Na jednoj strani je imao sliku Sv. Jovana Krstitelja, a na drugoj dvospratnu londžu na kojoj je bila kula sa zupcima.

Poslije dinastije Balšić, na čelo crnogorske države došla je feudalna porodica Crnojević. Država Crnojevića, za čije vrijeme ne postoje podaci o kovanju novca, krajem 15. vijeka pada pod tursku vlast. Posljednji vladar Đurađ Crnojević završava svoj život u Turskoj. Njihovi posjedi, koji se sve češće od tada pominju kao Crna Gora, predstavljaju zajednicu plemena koja su između sebe zavađena, samim tim i podložna turskom uticaju. Od tada monetarni sistem dobija i tursku valutu u cirkulaciji, aspru ili akču, a ubrzo, pored mletačkih cekina, i talire i rublje Austrije i Rusije. Navešćemo slučajeve korišćenja ovih moneta na crnogorskom području. Padom pod tursku vlast, Crna Gora je do 1514. godine bila sastavni dio Skadarskog sandžakata. Za vrijeme vladavine crnogorskog sandžak bega Crnojevića, Crnogorci su plaćali porez, i to po dukat na kuću ili 55 aspri. Aspre se pominju u defterima kao i u nekim crnogorskim dokumentima u XVI i XVII vijeku. Sudski procesi se tada rješavaju plaćanjem u ovom novcu, jer Turci pokušavaju da umjesto fizičkog kažnjavanja za prestup uvedu novčano.

U XVI vijeku dominiraju dvije vrste novca - uglavnom zlatnik, bilo da je cekin, madžarija, sultanija, kao i sitna aspra od srebra. Međutim, ubrzo dolazi do eksploatacije brojnih rudnika u Americi koji plasiraju jeftino srebro u Evropu i ono polako zamjenjuje zlatni novac. Poslije 1630. godine Balkansko poluostrvo preplavili su španski reali, austrijski i italijanski taliri zahvaljujući ovom srebru. Taj novac se kod nas popularno nazivao groš. Novac koji je često bio prisutan kod crnogorskih glavara je bio mletački cekin. Oni su primali određeni iznos u ovom novcu za služenje Mletačkoj republici. Mletački novac je u Crnoj Gori imao viši kurs nego u Mletačkoj, što je ovoj republici donosilo dobit.

Pored prodora zlatnog novca nazvanog madžarija krajem XVI vijeka, u Crnoj Gori kao i u ostalim Balkanskim zemljama, najcjenjenija moneta je ostao cekin. Ova valuta i u XVIII vijeku ostaje glavno sredstvo novčane razmjene Crne Gore sa primorjem, što govori o tome da je naša zemlja potpuno bila uklopljena u novčani sistem koji je na primorju vladao.

Cetinjska mitropolija se, takođe, služila pomenutim srebrnim novcem, tako da je u zaostavštini vladike Visariona Borilovića pronađen novac koji su činili reali, cekini, dukati, lire. Grošem je nazivan i mletački srebrni dukat, koji se dijelio na 40 dinarića – groseta po 4 solda. Cekin je

vrijedio 6,5-7 groša. Krajem 18. vijeka, tačnije 1797. godine, dešavaju se krupne političke promjene, a Francuska pokorava Mletačku republiku. Dugo cijenjeni i korišćeni mletački cekin vrlo brzo će nadmašiti austrijska valuta fjorin.

Od kraja XVII vijeka Crna Gora je slobodna zemlja, koja će ubrzo izgraditi sopstvene državne institucije. Na čelu nezavisne crnogorske države nalaziće se vladari iz dinastije Petrović – Njegoš, koji će vladati Crnom Gorom do 1918. godine.

Prvi pokušaji kovanja crnogorskog novca vežu se za period vladavine Petra II Petrovića Njegoša. Prilikom jedne od svojih posjeta Italiji, u kojoj je bio sa putopiscem Ljubomirom Nenadovićem, Njegoš je u Napulju posjetio bankara Karla Rotšilda. U razgovoru koji su vodili, bankar je bio oduševljen ljepotom i istorijom Crne Gore koju mu je crnogorski vladika prikazao. Tom prilikom je Njegošu predložio da počne da kuje crnogorski novac. Ideja je bila da se na aversu nađe ćirilični natpis ZLATNI PERUN, po slovenskom bogu čije je ime uzeto za naziv valute, a kao i vrijednost novca koja je iznosila 2 talira. Na reversu je trebalo da piše Crna Gora 1851, godina kada je trebalo da počne kovanje. Natpis se nalazi u krugu koji formira uroboros, mitološka predstava zmije koja simboliše vječnost. Petar II Petrović Njegoš je umro 1851. godine i nije uspio da ostvari svoju zamisao kovanja prvog crnogorskog novca. Otisak klišea je, međutim, sačuvan u vosku i na osnovu tog otiska su izrađene jubilarne kovanice povodom 150 godina od štampanja Gorskog vijenca. Novac koji je cirkulisao u Crnoj Gori za vrijeme Petra II Petrovića Njegoša bio je gulden, fjorin, cekin, talir.

Na Berlinskom kongresu 1878. Crna Gora je dobila dugo čekano zvanično međunarodno priznanje, te se posvetila unutrašnjim pitanjima zemlje, od kojih je jedno bilo i ekonomsko.

Crna Gora nije imala svoj novac sve do 1906. godine. U drugoj polovini XIX vijeka na tržištu preovlađuju austrijski talijer i fjorin. Fjorin ostaje platežno sredstvo u knjaževini sve do maja 1901. godine, kada se u Crnu Goru uvodi austrijska kruna. Ovo je negativno uticalo na crnogorsku privredu, tako da je vlada gledala da iskuje svoj novac i stekne monetarnu

nezavisnost od Austrougarske. Tim povodom su se i obratili Beču pominjući namjeru da kuju zlatni, srebrni i bakarni novac koji bi bio izjednačen sa austrijskom valutom i da kao takav može biti prihvaćen u Habsburškoj monarhiji. Ministar finansija Niko Matanović je povodom ovog pitanja otputovao u Beč 1895. godine. Po povratku donio je pozitivnu vijest da je prihvaćen predlog kovanja crnogorskog novca u Beču, kao i njegova ravnopravnost sa austrijskom krunom. Međutim, stvarnost je bila drugačija. Kućinski, predstavnik Austrije na Cetinju je rekao da Matanovićev izvještaj nije tačan i da Austrija neće primati ni pod kojim okolnostima crnogorski novac. Prijedlog za ponovno pokretanje ovog pitanja dao je u julu 1902. godine Jan Vaclik, bivši crnogorski agent u Skadru, tako da je 1906. godine iskovan prvi crnogorski novac. Knjaz Nikola je 11. aprila 1906. dao Ukaz o kovanju novca. Ovlašćeno je Ministarstvo finansija da može iskovati niklenog i bronzanog novca u vrijednosti od 200 000 perpera. Novac je pušten u cirkulaciju 28. avgusta 1906. godine a otkovan je u Beču. Nakon dvije godine iskovane su nove serije niklenog i bakarnog novca, ali ta količina nije bila dovoljna da zamijeni austrijski sitni novac u Crnoj Gori, pa je donijeta odluka da se kuje srebrni novac. Tada je za mjesto kovanja izabrana Francuska, a posebno zbog austrijske aneksije Bosne i Hercegovine koja se desila iste godine. Sklopljen je ugovor sa francuskom firmom Bertrand&Berenger i iskovani su komadi od 1 i 5 perpera, a u junu 1909. već su bili u cirkulaciji. Crnogorska vlada nije na tome stala već je odlučila da iskuje i zlatni novac. Nacrt za izgled kovanice je odradio slikar Ilija Šobajić, a kliše Stefan Švarc, profesor iz Beča. U Bečkoj kovnici novca je 1910. godine iskovano 300 komada od po 100 perpera, 30 000 komada po 20 perpera i 40 000 komada po 10 perpera. Zadovoljni iskovanim novcem, na Cetinju su odlučili iste godine da ponove kovanje zlatnog novca povodom proglašenja Crne Gore za kraljevinu. Razlika u nacrtu aversa je bila što je je lik Nikole I imao i lovorov vijenac na glavi, a na novcu je pisalo da je Crna Gora kraljevina. Graver aversa je bio Stefan Švarc, a reversa Rudolf Nojberger. Poslije ovog kovanja, nikad više nije iskovan zlatni novac za Crnu Goru. Nastavljena su kovanja sitnog i srebrnog novca u periodu od 1912–1915. Od toga su najvrijedniji komadi para koje su otkovane ratne 1915. godine sa utisnutim natpisom ESSAI, što znači probni primjerak.

Poslije dugog perioda mira (1878–1912), dolazi do sukoba Crne Gore sa Otomanskim carstvom. U savezu sa ostalim zemljama na jugu Evrope, Crna Gora radi na tome da se hrišćanske zemlje potpuno oslobode uticaja turske vlasti. U Balkanskom ratu 1912. zbog potrebe finansiranja vojske u zemlji, štampa se papirna uputnica perpera kao zajam naroda državi. Prvi primjerci

ove uputnice odštampani su u štampariji Unie u Pragu u nominalama od 1, 2, 5, 10, 50 i 100 perpera. Imali su različite dimenzije i boje, u zavisnosti od veličine nominale i ćirilične natpise, dok je na sredini prikazan državni grb Crne Gore. Avers i revers su identični. Tokom 1912. godine se kuju i kovanice srebrnih perpera u nominalama od 1 i 5 perpera. Količina kovanog novca koji se tada nalazi u cirkulaciji na teritoriji Crne Gore nije bila dovoljna, pa se 1914. godine kuje nikleni i bakarni novac od 1, 2, 10 i 20 para, kao i srebrni novac od 1 i 5 perpera.

Crna Gora je, poslije vrlo kratkog mira, kao član Antante uzela učešće u Prvom svjetskom ratu protiv Centralnih sila Austrougarske i Njemačke. Iscrpljena Balkanskim ratovima i finansijski oslabljena, vlada je pristupila ponovnom štampanju uputnica. Nove uputnice će se štampati na Cetinju u Državnoj štampariji sa apoenima od 5, 10, 20, 50 i 100 perpera, dok će za nominale od 1 i 2 perpera poslužiti uputnice iz 1912. koje će biti preštampane novim datumom štampe iz 1914. godine. Uputnice su rađene na punijoj hartiji. Dimenzija svih novčanica je bila ista. Nastavak rata dovodi do novog unutrašnjeg zajma i štampanja nove serije uputnica. Ovog puta one su štampane u Parizu u nominalama od 1 do 100. Crna Gora će sa uputnicama u teškoj finansijskoj situaciji dočekati i kapitulaciju svoje vojske u Prvom svjetskom ratu, januara 1916. godine.

Austrougarska je za vrijeme okupacije Crne Gore u Prvom svjetskom ratu svim silama nastojala da obezvrijedi perper, naročito papirne novčanice. Po svoj prilici to je rađeno da bi se iz naroda izvukle što veće količine metalnog, a u prvom redu, zlatnog novca. Da bi konstatovale količinu crnogorskih novčanica u zemlji, kao i da bi spriječile eventualan uvoz novih banknota, okupacione vlasti su 10. juna 1916. godine donijele odluku o pečatiranju novčanica perpera. Duž donje ivice pečata pisalo je ime mjesta gdje je pečaćenje izvršeno. Pečatirane su novčanice iz 1914. godine, oba izdanja. Do danas je poznato sedam gradova u kojima je žigosanje vršeno, i to: Cetinje, Peć, Kolašin, Nikšić, Pljevlja, Podgorica i stari Bar. Naredne 1917. godine austrougarske vlasti su donijele naredbu o zamjeni pečatiranih perpera za nove uputnice. U narodu je taj novac poznat kao austrougarski ili albanski perper. Na aversu su ove banknote imale natpise na njemačkom, a na reversu na crnogorskom i albanskom jeziku. Cilj emitovanja je bio da se i dalje izvlači novac, posebno srebrni i zlatni, od crnogorskog naroda prilikom novčane razmjene. Smatra se da je, na taj način, iz Crne Gore odnijeto više od 4,5 miliona kruna u zlatu.

Prvi svjetski rat je bio završen porazom Centralnih sila i potpisom mira u oktobru 1918. godine. Iako je Crna Gora bila članica pobjedničkog saveza i dvije godine pod okupacijom, ona gubi svoju nezavisnost. Pored svih napora kralja Nikole i vlade u egzilu i protivno njihovoj volji, Crna Gora postaje u decembru dio Kraljevine Srba, Hrvata i Slovenaca. S obzirom na to da je prije rata austrougarska kruna bila najzastupljenija moneta, na teritoriji nove kraljevine ona postaje privremena valuta. Papirna kruna će se koristiti u razmjeni, ali samo prethodno pečatirana sa pečatima nove države. Od novembra 1919. godine emituju se prvi apoeni dinara, nove valute KSHS, koje izdaje Ministarstvo finansija. Perper je zamjenjivan za dinar 2:1 za iznose preko 5000 perpera, a 1:1 za iznose ispod te cifre. To je dovelo do još većeg siromašenja ionako izmučenog stanovništva Crne Gore. Bakarne crnogorske kovanice od 1 i 2 pare nikad zvanično nijesu povučene iz opticaja, dok su niklene kovanice od 10 i 20 para povučene 1932. godine.

Kao nestabilna država, a pod imenom Kraljevina Jugoslavija od septembra 1929, prva tvorevina južnoslovenskih naroda nestaje u Drugom svjetskom ratu 1941. Vlada je prebjegla u London, dok je država rasparčana između Njemačke i njenih saveznika. Crna Gora je prvo okupirana od strane Italijana i u njoj je korišćen jugoslovenski novac sa italijanskim pečatima, a kasnije i italijanska lira koja se sa dinarom mijenjala u odnosu 10:1. U djelovima Crne Gore naseljene albanskim življem i aneksirane od strane Velike Albanije cirkulisao je albanski novac lek i franga, a u Boki Kotorskoj i kuna Nezavisne Države Hrvatske. Zapamćen je i novac Srbije pod njemačkom okupacijom plasiran na sjeveru zemlje. Na jednoj od ovih novčanica nalazi se i lik Petra II Petrovića Njegoša. Nakon savezničkog prodora preko Sicilije 1943. godine, Italija je kapitulirala. Crna Gora nakon toga biva reokupirana od strane Njemačke, tako da će se do kraja rata će se u Crnoj Gori koristititi njemačka rajhsmarka.

Vlada Kraljevine Jugoslavije je 1943. godine štampala novac u egzilu, i to dinar sa likom kralja Petra II Karađorđevića, čime je pokušala da skrene pažnju na sebe u nadi da će se monarhija obnoviti poslije rata. Međutim, partizanski pokret od tada dobija pažnju saveznika i do te obnove neće doći.

Nakon 1945. godine stvara se komunistička Jugoslavija. Kao prvi službeni novac u Federativnoj Narodnoj Republici Jugoslaviji koristiće se dinar koji je štampan u Moskvi 1944. Za monetarnu istoriju Crne Gore je značajno da se u periodu kašnjenja ovog dinara pojavljuje tzv. socijalni dinar Federativne Crne Gore u Federativnoj Jugoslaviji. Potpisnici emitovanja ovog dinara su bili dr Niko Miljanić i Savo Čelebić. Ova moneta nije dugo cirkulisala jer je ruski novac stigao 1945. u Jugoslaviju. Na njima je bio lik Milovana Rodića, ranjenog partizana kojeg je oslikao Đorđe Andrejević Kun na ostrvu Vis. Kasnija izdanja novčanica karakterišu socijalistički motivi rada i napretka, djevojke u nošnjama, motivi jugoslovenskih gradova i spomenika, ali i likovi Arifa Heralića i Alije Sirotanovića, livca i rudara iz Bosne, koji su vrijednim radom zavrijedili da se njihov lik nađe na novčanicama. Prvi intelektualac prikazan na jugoslovenskom novcu bio je Nikola Tesla. Josip Broz Tito se nalazi na novčanicama iz 1978. koje nijesu cirkulisale i veoma su vrijedne zbog toga, kao i na novčanici od 5.000 dinara iz 1985. godine.

Period poslije Titove smrti je zapamćen rastom inflacije. U promet ulaze novčanice sa velikim brojem nula što je bio samo početak teške finansijske situacije u zemlji. Brojni pokušaji da se sistem održi ne uspijevaju i dolazi do raspada Socijalistike Federativne Republike Jugoslavije, koji je praćen osamostaljivanjem nekih republika, a potom građanskim ratom u Bosni i Hercegovini. Aprila 1992. Srbija i Crna Gora stvaraju Saveznu Republiku Jugoslaviju koja će zbog uticaja na pomenuti građanski rat godinama biti pod sankcijama međunarodne zajednice. Zatvorenost granica prouzrokovaće jednu od najvećih poznatih inflacija u monetarnoj istoriji. Ogroman broj novčanica sa sve većim brojem nominala je u opticaju. Siromaštvo naroda se povećava, a milijarde na novcu se množe. Taj period je spominjan kao „vrijeme siromašnih milijardera“. Pokušaj sređivanja jugoslovenskih finansija i dinara kao zvanične valute se desio 1994. godine za vrijeme Dragoslava Avramovića, guvernera Narodne banke Jugoslavije. Sa saradnicima je pokušao da spasi privredu tako što je vezao kurs dinara za marku u odnosu 1:1. Brzo se osjetilo veliko poboljšanje ekonomskog stanja u zemlji, ali sankcije i rat nijesu dozvolile da se ovaj projekat u potpunosti razvije.

Radi zaštite ekonomskih interesa Crne Gore, Vlada Crne Gore je krajem XX vijeka donijela odluku da napusti dinar i da Crna Gora preuzme sva ovlašćenja u domenu monetarne politike. Stoga je 2. novembra 1999. godine donijeta odluka o uvođenju dvovalutnog sistema u kojem su

funkcionisali njemačka marka i dinar. Kada je procijenjeno da je u opticaju dovoljna količina njemačkih maraka, donijeta je odluka da, od 1. januara 2001. godine, jedino sredstvo plaćanja bude ova valuta.

Od marta 2002. godine, euro je jedino sredstvo plaćanja.